**Saker fra kommunepartiene til representantskapet Karasjok 11.og 12. november**.

**Saker fra Alta:**

**Sak 1 En troverdig og bærekraftig energipolitikk for Finnmark**

Finnmark Arbeiderparti var tydelige i sin energipolitiske uttalelse fra årskonferansen 2023 om at elektrifisering kun kan skje når det er tilstrekkelig kapasitet i nett og i produksjon av energi til å dekke framtidig etterspørsel i Finnmark. Dette kravet står fremdeles. Kapasiteten i nett og i produksjon av energi må økes vesentlig, før Melkøya kan elektrifiseres.

Rekkefølgebestemmelsen i vårt vedtak er viktig. Økt nettkapasitet og økt energiproduksjon må være på plass før elektrifisering av Melkøya gjennomføres.

Regjeringens vedtak om elektrifisering av Melkøya har skapt betydelig uro og usikkerhet i store deler av befolkningen i Finnmark. Forslagene fra regjeringen om hvordan nettkapasitet og energiproduksjon skal økes, synes å være mangelfullt utredet, og det foreligger ikke konkrete, realiserbare planer.

Finnmark Arbeiderparti forventer at regjeringen umiddelbart starter arbeidet med å konkretisere planer for økt nettkapasitet og energiproduksjon, og at det gjøres en ekstern vurdering av kostnadene knyttet til CCE for Melkøya. En eventuell elektrifisering av Melkøya må stilles i bero.

*Forslag til vedtak: Oversendes redaksjonskomiteen.*

**Sak 2 Grønn byutvikling i Finnmark**

Den grønne byutviklingen er en forutsetning for å nå de nasjonale klimamålene. Befolkningen i Finnmark skal kunne leve, bo og drive næringsvirksomhet i et grønt Finnmark, som skal bygges på bærekraftsmålene.

Omstillingen av Norges næringsliv står høyt på agendaen når det gjelder å sikre framtidig økonomisk vekst. Vi må sørge for at næringslivet i Finnmark skal være i utvikling, samtidig som de forholder seg til alle nye krav og retningslinjer om grønn industri.

Finnmark Arbeiderparti mener at alle norske kommuner skal få en statlig, øremerket finansiering av miljøtiltak. Finnmark fylkeskommune skal fortsette arbeidet for oppmerkede sykkelveier, gangstier og et bedre kollektivtilbud. Finnmark Arbeiderparti mener kommunene og fylkeskommunen skal sette av mer penger i budsjettet til grønne investeringer, for prioritering for å senke klimagassutslipp.

Finnmark arbeiderparti anerkjenner at fylket vårt har små lokalsamfunn som har vanskeligheter med å tilpasses en grønn byutvikling. For å få grønne lokalsamfunn er det viktig at alle rollene i lokalsamfunnet er med, både frivilligheten, næringslivet og det offentlige. Med tiltak som bedre kollektivtilbud og utbedret gang- og sykkelstier mener vi at man kan kutte ned på utslippene i kommunen i alle lokalsamfunn.

Finnmark Arbeiderparti vil:

* At man utbedrer sykkel- og gangstier i alle kommuner
* Utbedrer et kollektivtilbud som tilpasses de små lokalsamfunnene i fylket
* At Finnmark fylkesting skal prioritere grønne investeringer i budsjettet
* Satse på grønt næringsliv
* At alle arealutbygginger skal i størst mulig grad gjennomføres helhetlig og ivareta jordbruksarealer og utmark

*Forslag til vedtak: Oversendes redaksjonskomiteen for fylkeskommunale saker.*

**Saker fra Nordkapp:**

**Sak 3 Fiskeripolitisk uttalelse**

Nordkapp er en stor fiskerikommune i Finnmark og fiskerinæringen er et vesentlig grunnlag for utvikling og vekst. Nordkapp AP er opptatt av at det fiskeripolitisk gjøres gode vedtak, som igjen gir de resultater som vi mener er fremtidsrettet for både fiskeflåte, landindustri og dermed lokalsamfunn. Nettopp fordi fiskeressursene er en nasjonal ressurs, som iht. formålsparagrafen i havressursloven sier, at disse ressurser skal komme fellesskapet til gode gjennom å skape aktivitet, sysselsetting og verdiskapning i kyst og fjordsamfunn.

Nordkapp er størst i fylket hva gjelder antall fiskere og kystfiskefartøy. Vi har 4 aktive fiskevær i tillegg til kommunesenteret Honningsvåg, som er avhengig av den differensierte flåten. Vi har 6 anlegg som kjøper hvitfisk i vår kommune og vi har servicenæringer for flåte og industri som skaper aktiviteter og verdier i samfunnet.

Nordkapp arbeiderparti forventer at kvotemeldingen som vår regjering skal legge fram er tydelig på en fiskeripolitikk som ivaretar fiskerinæringen, og ser verdien av å se både flåteleddet, landindustri og kystsamfunn under ett motto med ordtak som «sjø og land, hand i hand». Videre må den resultere i en forenkling i kvotesystemet slik at flere og majoriteten av besluttende politiske organer skjønner kvotesystemet og dermed legitimerer hvordan de nasjonale ressurser forvaltes. Årsmøtet viser til riksrevisjonens rapport hva angår kvotesystemet og de konsekvenser dette har fått fram til i dag for fiskerisamfunnene.

Nordkapp Arbeiderparti mener at den tradisjonelle kystflåten som er bygd for å fiske kystnært må bli hensyntatt i havdelingen. Det må legges til rette for at både den tradisjonelle kystflåten og større fartøy legger grunnlaget for videre utvikling og vekst i Nordkapp og vår region. Ferske leveranser er det som skaper den største aktiviteten i regionen, det må det legges til rette for også i fremtiden. Det er viktig at det søkes løsninger som er fremtidsrettet og at det er en bærekraftig høsting av våre fiskebestander, til det beste for flåteleddet, landindustri og servicenæringer.

*Forslag til vedtak: Oversendes redaksjonskomiteen.*

**Sak 4 Inntaksregioner videregående skole**

**Nordkapp arbeiderparti ber om at innføring av skoleregioner evalueres snarest. Vi frykter at 3 skoleregioner i Finnmark vil føre til at flere skoler i fylket vil få utfordringer med å fylle opp sine klasser.**

Et videregående opplæringstilbud var begrunnelsen for at man innførte tre inntaksregioner i den videregående opplæringen i Troms og Finnmark. Fylkestinget ønsket at elevene i Finnmark skulle få gå på skole nær sin hjemkommune og at man skulle opprettholde en desentralisert skolestruktur i den videregående opplæringen i Finnmark.

Skal skoleregioner fungere så må den enkelte region ha flest mulig tilbud. Dette vil fordyre tilbudsstrukturen, gi små læringsmiljø og økt usikkerhet knyttet til det enkelte tilbud. Vi ser allerede eksempler på at det ved oversøking opprettes en andre klasse i sentrale strøk. Noe som truer tilbud på de mindre stedene i Finnmark. På sikt vil dette redusere tilbudet og dermed sette skolens fagmiljø i fare.

Finnmark er en region med få unge, vi ser at elevtallene går ned i de fleste kommunene. Ved å holde på den tredelingen vi har i dag, vil det ramme de minste skolene hardt. Det er disse skolene som også har det svakeste rekrutteringsgrunnlaget. Det kan vi ikke tro var målet for Ap, Sp og Sv da de gikk for denne tredelingen. Nærskoleprinsippet er et godt prinsipp, men her må man ikke være så prinsippfaste at man legger ned flere videregående skoler i Finnmark

Nordkapp Ap mener at innføring av tre inntaksregioner tvert imot vil føre til sentralisering av de videregående opplæringstilbudene i Finnmark. Vi ber fylkespolitikerne om å evaluere vedtaket om inntaksregioner, tre inntaksregioner bør fjernes. Dette vil være det beste for alle skoler og elever i Finnmark.

*Forslag til vedtak: Oversendes redaksjonskomiteen for fylkeskommunale saker.*

**Sak 5 Ressursene i Finnmark skal skape verdier i Finnmark**

Nordkapp Arbeiderparti krever at fisket etter snøkrabbe skal komme landindustrien til gode. Fullstendig lukking er ikke et alternativ!

Fiskeridirektoratet har forslag til endringer i reguleringen av deltakelsen i fangst av snøkrabbefiskeute på høring. Det bes blant annet om innspill til en lukking av fisket, noe som innebærer at all produksjon kan skje om bord i fartøy. Dette aksepterer vi ikke.

Arbeiderpartiet har alltid hatt som målsetting at fiskeriene skal skape aktivitet, sysselsetting og verdiskapning på land. Det er all grunn til å tro at kvotene på snøkrabbe vil øke i fremtiden. Av erfaring vet vi at lukking av fiske vil resultere i ombordproduksjon og kjøp og salg av kvoter, noe som ikke vil være til gunst for sjø- og landsiden.

Vi krever derfor at mest mulig og minimum 50% av biomassen skal forbeholdes landindustrien. En økning av snøkrabbefisket vil legge til rette for flere industriarbeidsplasser på land i Nordkapp og i Finnmark.

*Forslag på vedtak: Oversendes redaksjonskomiteen.*

**Sak 6 FOT-ruter og flypriser**

Fra 1. april vil det nye anbudet på FOT-rutene tre i kraft. Dersom Widerøe vinner anbudet og forslaget som foreligger i dag blir realitet, vil det få betydelige negative konsekvenser for næringslivet og befolkningens liv i Nordkapp.

Det skal være attraktivt å drive næringsvirksomhet i Nordkapp. På samme måte skal det også være attraktivt å bo her og flytte til. Det er en forutsetning at innbyggere og besøkende kan reise på en effektiv og fornuftig måte. Flytilbudet via kortbanenettet er hovedpulsåren i samferdselen, og avgjørende for bosetting og næringsutvikling. Allerede har mange næringsaktører og innbyggere reagert kraftig på det foreliggende flytilbudet fra 1. april.

Flytilbudet per 1. april vanskeliggjør reiser generelt. Eksempelvis er kveldsflyet sørover lagt to timer senere, noe som gjør det vanskelig å reise lengre sør i landet enn Tromsø på en og samme dag. Reisevirksomhet fra Nordkapp og rundt om i landet, eksempelvis Oslo, blir tidkrevende og uholdbar når reisetiden blir altfor lang.

I Nordkapp har vi høy næringsaktivitet. Kompetanse- og sikkerhetssenteret i Nordkapp har partnerskapsavtale med oljenæringen v/ Equinor, Vår Energi, Petoro og Nordkapp Videregående skole. De risikerer å miste hundrevis av kursdeltakere, da de er avhengige av tilstrekkelig og korresponderende frekvens på flytilbudet til og fra Honningsvåg lufthavn. Reiselivet blir også kraftig skadelidende, både ved at reisemålet blir mindre tilgjengelig for besøkende, samtidig som reiselivsbedrifter vil få store utfordringer med å utvikle eksempelvis kulturtilbud, fordi de ofte er avhengig av å fly inn artister fra andre steder i landet.

Flyprisene per i dag er for høye og må halveres for at folk skal kunne ha råd til å dekke sine reisebehov. Etterspørselen justeres etter pris, og per i dag oppleves det for dyrt å benytte flytilbudet. Maksprisen fra Lakselv direkte til Tromsø er 1900 kroner. Fra Honningsvåg til Tromsø er maksprisen 7000 kroner. Det er over tre ganger så dyr makspris fra Honningsvåg sammenlignet med Lakselv. Det vanskeliggjør ferdsel fra Honningsvåg lufthavn og er konkurransevridende for næringslivet. Derfor er det viktig at det settes inn en FOT-rute mellom Honningsvåg og Tromsø. Tromsø er en viktig hub for videre korrespondanse med resten av landet og utlandet.

*Forslag til vedtak: Ses i sammenheng med egen uttalelse på FOT-rutene og oversendes redaksjonskomiteen.*

**Saker fra Porsanger:**

**Sak 7 Organisering videregående skole**

Porsanger Arbeiderparti stiller seg kritisk til rapporten utarbeidet av Aske Prosjektutvikling og Oslo Economics. Rapporten skulle gi et beslutningsgrunnlag for organisering av videregående opplæring i Finnmark, og skulle gi forslag som også ivaretok *bredt tilbud, faglige miljø, kvalitet, smart administrativ organisering og bærekraftig økonomi*.

Det oppfattes som det i rapporten vises liten vilje til å se på reelle utfordringer tilknyttet drift i et fylke som Finnmark. Med store geografiske avstander der værforhold avgjør mye av reisevei og -tid er det likevel foreslått å sentralisere flere oppgaver tilknyttet drift. Ingen av foreslåtte tiltak er vurdert som veldig positivt i rapportens eget vurderingsverktøy.

Både ansatte og elever må hensyntas i politiske vedtak om den videregående opplæringen. I rapporten er det ikke lagt vekt på verken de ansattes eller elevens beste, men tiltakene er nesten utelukkende av økonomiske hensyn. Rapporten gir altså «*åtte tiltak som kan bidra til et mer kostnadseffektivt og forutsigbart videregående opplæringstilbud i Finnmark*». Det er ikke forutsigbart for ansatte eller elever å måtte tvinges til mer reisevirksomhet mellom opplæringssteder, og det er heller ikke forutsigbart eller trygt at nesten all administrativ ledelse skal sentraliseres bort fra både ansatte og elever. Rapportens foreslåtte tiltak gir også en uforutsigbar fremtid for de minste skolene.

Det må også stilles spørsmålstegn ved elevrådenes involvering da det er sikret medvirkning av «*to elevrådsrepresentanter fra to ulike skoler*». Dette er ikke tilstrekkelig for å sikre elevens medvirkning for egen læringssituasjon.

Heller ikke det psykososiale miljøet og forebygging av psykisk uhelse blant elever er særlig tungt vektlagt i rapporten. Helsesykepleiere og øvrig helsepersonells fagmiljø på skolene og elevens tilgang til disse tjenestene burde i større grad vært pekt på for å sikre nettopp kvalitet i opplæringstilbudet. Dette gjelder også ved en drastisk omorganisering som til eksempelvis Steigenmodellen. Risikofaktorer som mangel på tilhørighet, identitet, avstand til hjemmet og personlig økonomi bør veie tungt i strukturering av våre videregående skoler. Dette gjør at rapporten også er mangelfull i sin fremstilling om viktigheten av trygge skoler nært eleven med godt læringsmiljø.

Rapporten burde hensyntatt eleven spesielt. Det gjør den ikke, og vi kan ikke stille oss bak at denne rapporten skal være ledende for fremtidige vedtak om omstruktureringer i våre videregående skoler.

*Forslag til vedtak: Oversendes redaksjonskomiteen for fylkeskommunale saker.*

**Sak 8 Ruspolitikk**

Porsanger Arbeiderparti mener det er tid for en endring i landets ruspolitikk. Rusmisbrukere skal motta helsehjelp, og ikke straffeforfølges.

*Forslag til vedtak: Porsanger Ap bes fremme forslag til nasjonal programkomiteen.*

**Sak 9 Førerkort**

Porsanger Arbeiderparti ønsker å utrede muligheten for en prøveordning der beboere i mindre kommuner/bygder kan ta sertifikat klasse B for bruk innad i egen kommune, fra fylte 16 år. Med dette følger også at det tillates at beboere i mindre kommuner/bygder kan øvelseskjøre innad i egen kommune, fra fylte 15 år.

*Forslag til vedtak: Porsanger Ap bes fremme forslag til nasjonal programkomiteen.*

**Sak 10 Utbedring av veiene i Finnmark**

Porsanger Arbeiderparti mener at utbedring av de fylkeskommunale veiene skal være et hovedområde for satsning i nye Finnmark fylkeskommune.

*Forslag til vedtak: Oversendes redaksjonskomiteen for fylkeskommunale saker.*

**Sak 11 Stipend**

Porsanger Arbeiderparti ønsker at det opprettes et eget statlig stipend for bruk til kultur, sport og fritidstilbud for alle barn og unge under 20 år.

*Forslag til vedtak: Støttes og oversendes kulturministeren og familie- og kulturfraksjonen på stortinget.*

**Sak 12 Kollektivtransport**

Porsanger Arbeiderparti ønsker at kollektivtransport skal være gratis for alle barn og unge under 20 i nye Finnmark fylkeskommune.

*Forslag til vedtak: Oversendes redaksjonskomiteen for fylkeskommunale saker.*

**Sak 13 Fiskeripolitikk**

Porsanger Arbeiderparti ønsker at kvotereglene for fiske endres for å gjøre det lettere for yngre folk og mindre båter å få kjøpt kvoter, og at det blir enklere å selge kvoter tilbake til staten. Det er også ønskelig at det skal jobbes for å utvikle bedre og tryggere havner i fiskeværene.

*Forslag til vedtak: Oversendes redaksjonskomiteen.*

**Sak 14 Bind og tamponger**

Porsanger Arbeiderparti ønsker at bind, tamponger og andre sanitærprodukter skal være tilgjengelig og gratis på alle skoleområder i Finnmark.

*Forslag til vedtak: Oversendes redaksjonskomiteen.*

**Sak 15 Hva skal til for at samisk språk og kultur skal styrkes i Finnmark?**

I dag er det et sterkt fokus på næringstilpasning når det samiske i Finnmark skal defineres, med et sterkt fokus på tradisjonell utmarksbruk. Av tradisjonell utmarksbruk er det kun reindrift som er av betydning. Fjordfiske og sjølaksefiske har også en viss symbolverdi, selv om dette ikke er unik for samer.

Utfordringen med denne tilnærmingen til hva som er samisk er at det omfatter kun en liten del av det samiske folk. Det resulterer i at de aller fleste av samene ekskluderes som samer. De aller fleste er ikke tilknyttet til tradisjonell utmarksbruk som næring. Utmarksbruk til matauke og rekreasjon er imidlertid fortsatt viktig for en stor del av samene, i likhet med den øvrige befolkningen i Finnmark.

En annen uheldig utvikling er det økende ensidige fokuset på rettigheter og rettsliggjøring av samiske rettigheter og interesser. Fokus på rettigheter er selvsagt legitimt, men det ensidige fokuset gjør at samiske interesser omfatter kun, mer eller mindre kortsiktige, interesser til enkeltindivider og grupper som lever i dag. Dermed forsvinner samiske langsiktige samfunnsinteresser, som i enkelte tilfeller kan være i strid med enkeltindividers/gruppers interesser.

Dersom samisk språk og kultur skal styrkes må man ta utgangspunkt i dagens samiske befolkning, som stort sett lever på samme måte som den øvrige befolkningen i Finnmark. Da må man ta utgangspunkt i andre forhold tradisjonelle næringstilpasningen og utmarksbruk.

En grunnleggende forutsetning er grunnlaget for bosetting i de samiske områdene i Finnmark. Dette grunnlaget består av mulighet for arbeid, attraktive arbeidsplasser, samt tjenestetilbud, kulturtilbud og aktivitetstilbud som gir bolyst og "blilyst". Den demografiske utviklingen med utflytting fra Finnmark, særlig bygder, er den største trusselen for den samiske kulturen i Finnmark.

Selv om sikring av bosetting er en grunnleggende forutsetning, er ikke det nok i seg selv. Det må settes inn tiltak som styrker språket og kulturen. Det aller viktigste identitetsmarkøren er språket. Dersom språket forsvinner, vil det bli vanskelig over tid å opprettholde kulturen. Samisk må derfor få en langt høyere status, der det viktigste enkelttiltaket vil være å innføre samisk som obligatorisk i barnehage og skole. Det er samfunnets måte i si at dette er så viktig for samfunnet at det ikke kan være opp til den enkelte (foreldre) av å bestemme det. Det er nemlig det man gjør med de andre obligatoriske fag i skolen.

I tillegg til språket er ens egen historie avgjørende for identiteten. Man må rett og slett lære om sitt eget opphav og bakgrunn. Historiefaget har alltid vært sentral i nasjonsbyggingen (det vil si hva man identifiserer seg som) i alle land. Lokalhistorie og samisk historie har fått større betydning i skolen de siste tiårene, men det er fortsatt behov for styrking av samisk historie og lokal historie i skolen.

Et annet viktig element for selvidentifisering av seg selv som samen er at man blir sett som same. Det ensidige fokuset på tradisjonelle næringstilpasninger og utmarksbruk er en usynliggjøring av samer som ikke er tilknyttet tradisjonell utmarksbruk. Dette er svært alvorlig. Samer, uavhengig av næringstilpasning, må synliggjøres i den offentlige debatten.

Den viktigste aktøren for å styrke den samiske kulturen er kommunen. Det er imidlertid staten som er folkerettslig forpliktet ansvarlig for den samiske kulturen i Norge. Derfor må staten gjøre kommunene i stand til å at dette ansvaret med tilføring av ressurser, og samtidig forplikte kommunene til å ta dette ansvaret.

Dersom man skal lykkes med å sikre den samiske kulturens fremtid må det utformes en helhetlig politikk som omfatter hele det samiske folk, uavhengig av næringstilpasning eller tradisjonell utmarksbruk.

*Forslag til vedtak: Foreslås som egen uttalelse og oversendes redaksjonskomiteen.*

**Sak 16 Fremtidas Arbeidsplasser**

Befolkningsutviklingen i Porsanger, Finnmark og Norge er vår tids største utfordring. Dette kan i verste konsekvens sees som den største trusselen for velferden, vårt levesett, samt samisk og kvensk språk og kultur.

Det må kraftige tiltak til for å snu en negativ trend, og arbeidsplasser er nøkkelen. Finnmark må sikres investeringsvillig kapital for å opprettholde, videreutvikle og etablere nye primærnæringer og helårige turismebedrifter.

Dersom vi skal klare å tilrettelegge for et variert og mangfoldig arbeidsliv, må staten bidra med en radikal desentralisering av offentlige arbeidsplasser og lokaldemokratiet må være villig til å utforske muligheten for å etablere nye arbeidsplasser.

Porsanger Arbeiderparti ønsker et best mulig kunnskapsgrunnlag for å ta stilling til etablering av ny industri innen mineral, landbasert oppdrett og vindkraft. Dette innebærer kunnskap om hvilke inntekter og positive ringvirkninger slike etableringer kan gi, samt hvilke konsekvenser dette kan få for kommunens innbyggere, naturmiljøet og andre næringer.

Å sikre biologisk mangfold i en klimakrise innebærer også å se det fremtidige behovet for å verdsette naturen med å tilføre regionen ressurser til forvaltning for å bevare og utvikle viktige og sårbare naturverdier.

Skal en lykkes med å stabilisere befolkningsgrunnlaget i Finnmark i fremtida, må Finnmark sikres nok kraft til å tilfredsstille behovet for forsyningssikkerhet og til utvikling av nye naturbaserte arbeidsplasser, som er i tråd med behovene i det grønne skiftet.

*Forslag til vedtak: Støttes.*

Saker fra Sør-Varanger Arbeiderparti

**Sak 17 Helseberedskap i Øst-Finnmark**
Regjeringen, ved Helsedepartementet, må i sitt oppdragsdokument til Helse Nord kreve forsvarlig helseberedskap i Øst-Finnmark. Det ved å sikre et akuttsykehus med intensivkapasitet og funksjoner tilsvarende nåværende nivå, samt med ferdigstillelse av permanent helikopterlandingsbase med landingsmuligheter også for SAR Queen ved Kirkenes Sykehus.

**Begrunnelse:**Det har i lang tid vært knyttet stor usikkerhet til mulig reduksjon av intensiv og akuttfunksjoner ved Kirkenes Sykehus. Dette som følge av manglende økonomisk bærekraft i Finnmarksykehuset, og sist som del av Helse Nords pågående funksjons- og oppgavegjennomgang. Finnmarksykehuset har også en pågående styresak: «Vurdering av helhetlig intensivberedskap i Finnmarksykehuset».

Reduksjon av helseberedskap i Øst-Finnmark strider imot både politiske signaler og utredninger. Fra 2020 gjelder et Stortingsvedtaket om bevaring av intensivnivå 2 ved Kirkenes Sykehus, og regjeringen bevilget senest i september 2023 hele 20 millioner kroner som økt tilskuddsramme øremerket beredskap ved Kirkenes Sykehus. Videre er Totalberedskapskommisjonens rapport fra våren 2023 svært tydelig på vurderingen av nødvendig og styrket sivil beredskap i Nord-Norge og Øst-Finnmark spesielt, noe også Helsedirektoratet fremhevet under sitt besøk i Kirkenes i april.

Med lange avstander og arktisk klima, og med nærmeste naboland i krig, er en reduksjon av akuttilbudet i Øst-Finnmark helt uforståelig. Befolkningen i Øst har allerede opplevd uønskede hendelser som understøtter bekymringen for reduksjon i intensiv og akuttberedskap. Beredskap er en del av spesialisthelsetjenesten som ikke kan vurderes basert på befolkningsgrunnlag og økonomi alene. Beredskap handler ikke bare om hvor mange som bor i Øst-Finnmark, men om det skal være mulig og ønskelig for folk å kunne bo her i det hele tatt. I en nødvendig funksjons- og oppgavegjennomgang for Finnmarksykehusets bærekraft, må helseberedskapen også vurderes med hensyn til sikkerhetspolitiske forhold, der sivil bosetting i Øst-Finnmark vektes som avgjørende for Norges suverenitet og totalberedskap ved Schengengrensen til Russland.

*Forslag til vedtak:**Finnmark Arbeiderparti løfter saken opp til Helsedepartementet og regjering for en politisk prioritering av helseberedskapen i Øst-Finnmark. Saken ses også i sammenheng med uttalelse om Helse Nord og oversendes redaksjonskomiteen.*

**Sak 18 Omklassifisering av FV 8850 til RV.**

Pasvikdalen er ikke bare Norges, men også Schengens ytterpunkt. Her går grensen til Russland. Vårt naboland, Russland, son har gått til krig mot ett av sine naboland. Dalen er i ferd med å tømmes for folk pga den elendige veien som går gjennom dalen, FV 8850.

Veien gjennom Pasvik ble bygd på 1930 tallet for å demme opp mot den finske fare. Man fryktet av at finsk ville få for stor innflytelse i Finnmark. Politiske miljøer sørpå definerte Finland som en trussel. Det ble oppretta flere titalls jordbrukseiendommer i Pasvikdalen. Det ble bygd en flott folkehøgskole, kirke, turiststasjon og en demonstrasjons- og forsøksgård på Svanvik.

For å sikre suverenitet på grensa til Russland, må det bo folk langs grensa. Det er viktig med sivil tilstedeværelse med bosetting og næringsaktiviteter.

Fylkesvei 8850 er en skam for Norge. Dersom det ikke gjøres noe med veien, vil Pasvik på sikt tømmes for folk. Unge ønsker ikke å bosette seg her. Pendling fra Pasvik til Kirkenes blir mer og mer uoverkommelig pga den elendige veistandarden.

For oss i Pasvikdalen er veien gjennom dalen den aller viktigste saken på den politiske agendaen. Forfallet på veien har gått så langt at det nå er en helt uakseptabel standard på veien. Det er en skam for kommunen, fylket og nasjonen. Flere næringsdrivende i dalen gir snart opp. Veiens standard hemmer ALL næringsutvikling. Ambulansepersonell kvier seg for å hente pasienter i Pasvikdalen. Det er ikke forsvarlig å kjøre skadde og syke flere mil på den dårlige veien.

Da Norge var «fattig», hadde vi råd til å bygge opp infrastruktur langs grensa. Nå har Norge masse penger på bok, men lar grensedalen forfalle. Det kan umulig være et land verdig.

Sør-Varanger Arbeiderparti krever at FV 8850 skal omklassifiseres til RV, dvs at veien blir et nasjonalt ansvar. Bare på den måten vil veien gjennom Pasvikdalen få en standard som er verdig den tida vi lever i, og som innbyggerne langs grensa til Russland fortjener.

*Forslag til vedtak: Oversendes redaksjonskomiteen for fylkeskommunale saker.*

**Sak 19 Ny innfartsåre til Kirkenes**

Kirkenes ligger på en halvøy og har bare en vei inn til sentrum(E6). Skulle denne veien bli sperret i lengere eller kortere perioder, vil dette kunne føre til at blålysetater ikke vil være i stand til å løse oppdrag eller at nødvendig evakuering vil kunne finne sted. En ny innfartsåre ifra Strømmen bru via slambanken inn til Kirkenes sentrum vil kunne avhjelpe det som kan bli et kritisk beredskapsproblem.

Finnmark Arbeiderparti ønsker å løfte denne saken inn til statlige vegmyndigheter å gi dette prosjektet prioritet i nasjonal transportplan (NTP).

*Forslag til vedtak: Støttes og oversendes til redaksjonskomite for fylkeskommunale saker.*

Sak 20 Jernbaneforbindelsen mellom Kirkenes og Rovaniemi realiseres som en del av den

nordlige sjøruten mellom Europa og Asia.

**Begrunnelse:**

Dette jernbaneprosjektet er det mest geopolitiske interessante samferdselsprosjektet i Norge. Dette vil revolusjonere godstransporten mellom Asia og Europa.
Dette er meget viktig i henhold til samferdsel, sikkerhet og utvikling i Nord.

Finnmark Arbeiderparti ønsker fremme denne saken som en felles sak i nord. Vi kan ikke se at behovet for investering i jernbane lengst nord er ivaretatt av regjering. Jernbane er en sak som er særdeles viktig for framtiden i nord. Både når det kommer til innvestering i utvikling, bosetning, beredskap og miljø.

 Finnmark Arbeiderparti mener det er på tide med investeringer i jernbane i nord. Derfor er det viktig å få fram et forslag fra Finnmark som ikke er like kjent som Nord- norgebanen. Jernbane fra Rovaniemi i Nord Finland til Kirkenes i Øst-Finnmark.

Dette forslaget er det billigste for norske stat av bygging av jernbane i nord. Finnlands område dekker mesteparten av jernbane som er totalt 550 km.

Det er bare fem mil fra finske grensen til Kirkenes. Det er dette som skal dekkes av Norge.

Dette har Norges og Finnlands regjering jobbet sammen om over tid. Det har midlertidig blitt satt på is de siste årene, men kan bli høyaktuelt igjen nå når Finland og Sverige går inn i NATO.

Finland ser at jernbane til dyp, isfri havn i Kirkenes vil utvikle hele nordområdet.

Miljømessig vil det si at vi får containere bort fra vei og over på jernbane.

Transporttiden ut i verden til og fra kontinentet og til og fra Asia vil halveres.

Vi blir ikke avhengig av sårbarheten i Suezkanalen som stenger for transport. Dette vil være bra for miljø da man vil kunne transportere mineraler, tømmer, biodrivstoff, for oppdrettsnæring, fiskerier, avfallsbehandling og reiseliv.

I nord vil vi få en utvikling i alle næringer.

Vi må ha visjoner for nordområdepolitikken. Både når det kommer til miljø, men også næring.

Rundt midten av 1800 tallet ble jernbanen bygd i Norge. Ofotbanen ble åpnet i 1902 mellom Narvik og Svenskegrensen. Nordlandsbanen som ender i Bodø i 1962. Nå er tiden inne til å satse lengre mot nord og øst.

Derfor ønsker Arbeiderpartiet i Finnmark fremme denne saken som en felles viktig sak i nordområdepolitikken. Dette er en sak som er særdeles viktig investering for framtiden i nord. Både når det kommer til utvikling, bosetning, beredskap og miljø. Håper på bred støtte fra partier i nord.

Arbeiderpartiet Sør-Varanger foreslår at Finnmark Arbeiderparti skal:
Arbeide for at jernbaneforbindelsen mellom Kirkenes og Rovaniemi realiseres som en del av Den nordlige sjøruten mellom Europa og Asia.

*Forslag til vedtak: Støttes og oversendes samferdselsministeren og samferdselsfraksjonen på Stortinget.*

**Saker fra Karasjok**

**Sak 21 UTBEDRING AV RV 92 GIEVDNEGUOIKA – KARASJOK**

Karasjok AP har over mange år tatt opp saken om å få utbedret RV 92 Gievdneguoika – Karasjok. Strekningen som er på ca. 100 km er smal, svingete og i svært dårlig forfatning og ikke minst trafikkfarlig.

Denne veien er viktig for indre Finnmark og Karasjok både for tungtransport og personer som f.eks. skoleelever og studenter som skal til både Kautokeino og Alta, og for befolkningen for øvrig da bl.a. det er flyplass i Alta. Tungtransporten mellom Øst og Vest (Altaregionen) går i vinterhalvåret for en stor del via RV92 til Karasjok og deretter E6 videre østover. Dette fordi forbindelsen over Ifjordfjellet er svært ustabilt vinterhalvåret. For øvrig er det grunn til å bemerke at tollstasjonen over Karigasniemi er nattestengt mens Kivilompelo er døgnåpen. Dette medfører også mye tungtransport om natten.

***KAP mener at arbeidet med snarlig utbedring av RV 92 må gis prioritet.***

*Forslag til vedtak: Støttes og oversendes til redaksjonskomiteen for fylkeskommunale saker.*

**Sak 22 RV92 - VIDEREFØRING AV GANG- OG SYKKELVEI TIL RAVDOJOHKA**

I dag er det gang- og sykkelvei halvveis til Ravdojohka. Denne ble bygd i forbindelse med et nytt boligfelt som ble etablert i 1995. Det er viktig å få videreført gang- og sykkelvei da trafikken og myke trafikanter har økt betydelig på strekningen de siste årene. Det er blitt etablert flere nye virksomheter på strekning som byggevarehus (2021), verksted (2023), et stort slakteri (2023), samt at Sámi klinihikka ble utbygd og etablert (2019/2020) med flere tilbud. I tillegg har det i alle år vært boligfelt og flere boliger i Ravdojohka som har vært uten gang- og sykkelvei. Det er heller ikke gatelys på store deler av strekningen.

Det har dessverre vært påkjørsel og dødsfall på strekningen. Vi må sørge for at det blir sikkert og trygt for myke trafikanter å komme seg til å fra boliger og arbeidsplasser ved å prioritere videreføring av gang og sykkelvei til Ravdojohka. Dette vil også være miljøvennlig hvis dette kan bidra at flere går/sykler fremfor å ta bilen.

***KAP mener at det er et statlig ansvar å sikre RV 92 med gang og sykkelvei fra Karasjok sentrum til Ravdojohka. Med den økningen en har registrert i bil og tungtrafikk på RV92 de siste årene er det viktig at en snarest bidrar til å finne en løsning med gang og sykkelvei til Sámi klinihkka og videre til Ravdojohka.***

*Forslag til vedtak: Oversendes redaksjonskomiteen for fylkeskommunale saker.*

**Sak 23 SAK SÁMI KLINIHKKA**

Karasjok Arbeiderparti er svært bekymret for om Helse Nord RHF klarer å ivareta ansvaret for spesialisthelsetilbudet til samisk befolkning i regi av Sámi Klinhkka. 9. november 2022 fikk Helse Nord RHF i oppdrag fra Helse og omsorgsdepartementet (HOD) å:

* sørge for robuste styrings- og rapporteringssystemer i alle ledd i helseforetaksgruppen, med en egnet fullmaktsstruktur
* rapportere månedlig på konkrete tiltak som skal bidra til en bærekraftig økonomisk utvikling
* vurdere behovet for endringer i funksjons- og oppgavedeling som bidrar til at Helse Nord RHF kan ivareta sitt sørge for-ansvar på lang sikt

I den forbindelsen er det satt ned fem arbeidsgrupper som skal se på hvordan de kan løse oppdraget som ble gitt av HOD. Helse Nord RHF er i stor økonomisk krise i tillegg til å mangle et stort antall spesialister.

Mangelen på spesialister og fagfolk preger også Finnmarkssykehuset HF, og store deler av budsjettunderskuddene de siste årene har gått til å leie inn spesialister og andre fagfolk via bemanningsbyrå.

Karasjok AP anerkjenner behovet for at Helse Nord, og Finnmarkssykehuset må se på ulike løsninger for å kunne finne en bærekraftig løsning på utfordringene, samtidig å sørge for at befolkningen får gode spesialisthelsetjenester.

Likeså utrykker vi en bekymring på hvordan Helse Nord RHF ivaretar sitt ansvar for samiske spesialisthelsetjenester gjennom Sámi Klinihkka og SANKS som er en nasjonal kompetansetjeneste. Arbeidsgruppene skal levere rapport til Helse Nord i november, og rapportene vil bli sendt ut på høring i januar 2024.

***Karasjok AP er opptatt av at det fortsatt arbeides for at tilbudet ved Sámi klinihkka og SANKS styrkes og ikke forringes.***

*Forslag til vedtak: Ses i sammenheng med uttalelsen om Helse Nord, og oversendes redaksjonskomiteen.*

**Sak 24 BUSSRUTENE TIL OG FRA KARASJOK**

Ruteomleggingen til Snelandia fører til at befolkningen i Midt-Finnmark blir mer avhengig av privattransport, noe som er en forringelse av busstilbudet.

1. Med unntak av flybussen om morgen er befolkningen i Karasjok helt avhengig av privattransport for å komme seg til og fra Lakselv flyplass (Banak). Dette medfører at pasienter fra Karasjok som skal til UNN er avhengig av privat transport. UNN er universitets sykehus for Finnmark. Dette kan avhjelpes med FLEX buss ordning som snarest må innføres. I Karasjok er det lokalisert mange viktige samfunnsinstitusjoner som Sametinget, Sami Klinihkka som er avhengig av å benytte Lakselv flyplass (Banak).
2. Pasienter som skal til poliklinikk på Hammerfest Sykehus har fått lenger reise. Før omlegging så var det retur fra Hammerfest Sykehus 15.00, nå er denne utsatt til 16.15, slik at pasienten er hjemme 20.13 istedenfor kl. 19.00. Det var også tidligere avgang kl. 12.00 som kunne brukes hvis du var heldig med konsultasjonstidspunkt. Denne er flyttet til 11.50 som gjør dette tidsvinduet mindre.
3. Sami klinihkka, Finnmarkssykehuset, etter omlegging av rutetilbudet så må tilreisende pasienter som bruker offentlig transport med unntak av pasienter fra Lakselv overnatte.

***Transporttilbudet er blitt vesentlig dårligere etter at morgenruta fra Hammerfest kun går til Lakselv ikke til Karasjok som før.***

1. Pendler ruter. Det er mange som arbeider i Karasjok som bor i Karigasniemi. Disse er alle avhengig av privat transport. Vi har arbeidstaker fra Lakselv som arbeider i Karasjok, disse har i dag mulighet til å benytte offentlig transport. Mens arbeidstakere fra Karasjok som pendler til Porsangermoen og Lakselv er avhengig av privat transport, og det er ganske mange.
2. Også Sametinget har tidligere påpekt at rutetilbudet til/fra Karasjok i liten grad er tilpasset flyrutene til og fra Lakselv.
3. Ukependlere – skoleelever. Fredag og søndag var det før ruteomlegging en sen rute fra Hammerfest til Karasjok og fra Alta til Karasjok og motsatt. Denne hadde avgang fra Karasjok kl. 20.00 den er borte – noe som medfører at borteboende skoleelever og ukependlere får vesentlig redusert helgeoppholdet sitt hjemme. Elever fra Karasjok som går på skole i Kirkenes har ikke mulighet for å reise hjem i helga hvis de skal bruke offentlig transport.

***Karasjok AP mener at rutetilbudet snarest må tas opp til ny behandling slik at tilbudet i større grad tilpasses brukernes behov.***

*Forslag til vedtak: Oversendes redaksjonskomiteen for fylkeskommunale saker.*

**Saker fra AUF i Finnmark**

**Sak 25 Finnmark Arbeiderparti krever at Nord-Norgebanen realiseres**

Finnmark Arbeiderparti reagerer kraftig på at Jernbanedirektoratet har kommet med en anbefaling om å skrote utbygging av Nord-Norgebanen. Realisering av Nord-Norgebanen vil være en viktig faktor for fremtidig utviklingen av de nordligste fylkene. Finnmark Arbeiderparti krever derfor at prosjektet realiseres, med trasé som på sikt strekker seg helt til Kirkenes. Det viktig at man ikke utelukkende ser på økonomien i prosjektet, men også hvilke fremtidige muligheter det vil gi for samfunnsbygging, næringsliv og befolkningen i fylkene.

Bosetting i de nordligste delene av landet vårt er viktig utifra et samfunnssikkerhets- og beredskapsperspektiv, spesielt i en tid hvor Russland har vist seg å være et uforutsigbart naboland. Skal man klare å snu den varige negative befolkningsutviklingen krever det at man tør å være ambisiøse når det kommer til samferdsel. Manglende og dårlig samferdselsinfrastruktur fungerer som en bremsekloss på utviklingen i nord. Krevende værforhold i nord gjør også at den eksisterende samferdelsinfrastrukturen vår er spesielt utsatt store deler av året.

Finnmark Arbeiderparti understreker også at jernbane ikke må komme som et alternativ til annen utvikling av samferdelsinnfrastrukutren i fylkene, men komme i tillegg. Samferdselspolitikken må sees fra et helhetlig og langsiktig perspektiv, som legger til rette for utvikling og bosetting i nordområdene, istedenfor begrensning. Det gjør ikke forslagene som foreligger i konseptvalgutredningen for transportløsninger i Nord-Norge. Finnmark Arbeiderparti mener at ambisjonsnivået for Finnmark er urovekkende lavt, og krever at investeringer i samferdselsinfrastrukturen i Finnmark prioriteres langt høyere.

*Forslag til vedtak: Oversendes redaksjonskomiteen for fylkeskommunale saker.*

**Sak 26 Nei til lokal fraværsgrense i Finnmark**

Finnmark Arbeiderparti er imot innføring av en lokal fraværsgrense i Finnmark som er strengere enn det nasjonale fraværsreglementet. En evaluering utført av FAFO viser at fraværsgrensen som ble innført høsten 2016 har gjort at de mest sårbare elevene i skolen har blitt mer utsatt for å falle fra. I en spørreundersøkelse gjort blant rektorer på videregående skoler, sier nesten syv av ti at antallet syke elever på skolen har økt. Ni av ti sier det er særlige utfordringer med fraværsgrensen i små fag, mens tre av ti rektorer sier at lærerne praktiserer fraværsgrensen ulikt. I tillegg peker fastlegene på at de har opplevd en økning i henvendelser fra skoleungdom med bagatellmessige plager.

Det er tydelig at fraværsgrensen har virket mot sin hensikt, og skaper unødvendig uforutsigbarhet og stress i elevenes hverdag. Dette kan føre til at ellers flinke elever ikke får vurdering i fag, og kan i verste fall føre til at de faller ut av skolen. Spesielt i Finnmark, hvor en stor andel av elevene er borteboere, er fraværsgrensen problematisk. Dårlige værforhold og stengte veier kan hindre at elever kommer seg frem, og kan føre til at elever nektes vurdering i faget. I tillegg bor mange elever langt unna sin fastlege. Det kan derfor få svært negative konsekvenser hvis de videregående skolene i Finnmark får et mer rigid fraværsreglement enn resten av landet.

**Finnmark Arbeiderparti vil:**

● Si nei til å innføre en lokal fraværsgrense i Finnmark

● La syke elever være hjemme fra skolen

● Gi lærere tilliten til å selv vurdere om elever har godt nok grunnlag for å få vurdering i et fag

*Forslag til vedtak: Oversendes redaksjonskomiteen for fylkeskommunale saker.*

**Sak 27 Gratis sanitærprodukter i grunnskolen og på videregående skoler**

Troms og Finnmark fylkeskommunes prøveprosjekt med gratis sanitærprodukter på enkelte videregående skoler har fungert veldig bra. Derfor ønsker Finnmark Arbeiderparti at sanitærprodukter skal gjøres gratis tilgjengelig på alle landets grunnskoler og videregående skoler. Menstruasjon er uforutsigbart, og man kan ikke forvente at elever skal være forberedt hver gang de får det, spesielt de yngre elevene. Skolen skal være en trygg arena for læring. Derfor er det viktig med tiltak for å gjøre skolehverdagen tryggere og mer forutsigbar, hvor man ikke skal føle at menstruasjonen er en hindring for læring og trivsel.

De fleste kvinner menstruerer for første gang i en alder mellom 9 og 18 år, og spesielt de første årene er det vanskelig å forutse, fordi samspillet av hormoner som regulerer menstruasjonssyklusen ikke er i balanse enda. Da er det viktig og riktig at gratis sanitærprodukter er lett tilgjengelig på skolen, slik at elevene kan føle seg trygge når de får menstruasjon.

**Finnmark Arbeiderparti vil:**

● At alle ungdomsskoler og videregående skoler skal ha sanitærprodukter gratis tilgjengelig.

● Jobbe for mer kunnskap om menstruasjon blant unge kvinner.

*Forslag til vedtak: Oversendes redaksjonskomiteen.*

**Sak 28 Utredning av thorium som energikilde**

Billig kraft har lenge vært et av Norges største fortrinn som industrinasjon. Derfor er det svært problematisk at både Norge og Finnmark er på vei mot energiunderskudd om få år. Skal vi ha utvikling i Finnmark, er vi avhengig av at det produseres mer kraft. Allikevel ser vi at regjeringens foreslåtte utbygging av vindmøller kan bli utfordrende å gjennomføre. Derfor ønsker Finnmark Arbeiderparti å utrede muligheter og risiko ved bruk av thorium i energiproduksjon.

Eksperter anslår at energiinnholdet i thoriumreserver kan være fra 10 til opptil 120 ganger energiinnholdet i all olje og gass på norsk sektor. Kjernekraft er en miljøvennlig energikilde som ikke har utslipp, og er en pålitelig energiprodusent som kan drive samfunnet vårt videre fra olje og gass.

**Finnmark Arbeiderparti vil:**

● At Olje- og energidepartementet skal utrede muligheter og risiko ved bruk av thorium som energiprodusent

● At Norge skal bygge opp kjernekraftverk og fornybar energi til fordel for olje- og gassproduksjon

*Forslag til vedtak: Oversendes redaksjonskomiteen.*

**Sak 29 Tiltak i det norske landbruket**

I dag er mattilsynets oppgave i distrikts-Norges landbruk for dårlig. Man ser flere tilfeller av dårlig dyrehold på grunn av dårlig helse hos bønder. Det er statens oppgave å sørge for at alle arbeidere i Norge jobber under gode forhold, men dette følges ofte ikke opp hos bønder som er selvstendige næringsdrivende. Derfor må vi styrke Mattilsynets tilsyn og arbeid, og skape gode tilbud for bønder som sliter psykisk, slik at man unngår fatale situasjoner i landbruket, og styrker videre utvikling av det norske landbruket.

**Finnmark Arbeiderparti vil:**

● At Mattilsynet skal ha hyppigere tilsyn hos bønder

● At Norge skal utrede et lavterskel tilbud for psykiske syke bønder

● Øke avløser tillegget slik at bønder tjener på å avlastes.

● Økonomisk støtte for ombygging av bruk iht. nye retningslinjer

*Forslag til vedtak: Oversendes redaksjonskomiteen.*

**Sak 30 Nei til å senke seksuell lavalder**

Straffelovrådet har foreslått å senke den seksuelle lavalder i Norge til 15 år, med grunnlag i vurdering om at barn begynner sin seksuelle selvbestemmelsesrett fra 15 år. Vurderingen tar ikke for seg seksuell utnyttelse, trakassering og voldtekt, i tilstrekkelig grad. Finnmark Arbeiderparti mener at man ved å senke den seksuelle lavalderen vil øke problematikken med å definere hva som er voldtekt, som allerede er et stort problem, spesielt ettersom man ikke har en samtykkelov i Norge.

**Finnmark Arbeiderparti vil:**

● Si nei til å senke den seksuelle lavalderen til 15 år

● At Norge skal vedta en samtykkelov

*Forslag til vedtak: Oversendes redaksjonskomiteen.*

**Sak 31 Kulturstipend**

Alle barn og unge skal ha lik tilgang på gode fritidstilbud, uavhengig av foreldrenes økonomi. Dessverre er realiteten at mange barn og unge havner utenfor, fordi foreldrene ikke har råd til for eksempel fotballsko eller medlemskontingent. Dette er en sterk pådriver til å øke de sosiale forskjellene i samfunnet, og kan også føre til manglende tilhørighet og psykiske problemer hos barn og unge. Finnmark Arbeiderparti vil at alle barn og unge skal gis mulighet til å være med på leken, og ønsker derfor at det opprettes et eget statlig stipend som sørger for at økonomi ikke er et hinder for deltagelse på fritidstilbud.

**Finnmark Arbeiderparti vil:**

● Jobbe for at det opprettes et eget statlig stipend for bruk til kultur, sport og fritidstilbud for alle barn og unge under 20 år.

*Forslag til vedtak: Støttes og oversendes til kulturministeren og familie- og kulturfraksjonen på Stortinget.*

**Sak 32 Fremtidsrettet kollektivtransport**

Bosted skal ikke være et uoverkommelig hinder for å møte familie og venner, eller for å delta aktivt i samfunnet. Høye kollektivpriser kan gjøre hverdagen mer krevende for mange, spesielt for barn, unge og borteboende elever. Finnmark skal tørre å være et foregangsfylke når det kommer til samferdsel. Finnmark Arbeiderparti ønsker at det skal være en lav makspris på bruk av kollektivtransport, og på sikt helt gratis for barn og unge under 20 år. Dette vil bidra til å gjøre Finnmark til et mer tilgjengelig og fremtidsrettet fylke, og gjøre det enklere å samarbeide på tvers av kommuner og regioner.

**Finnmark Arbeiderparti vil:**

● At det skal være lav makspris på kollektivtransport

● På sikt jobbe for gratis kollektivtilbud for barn og unge under 20 år

*Forslag til vedtak: Oversendes redaksjonskomiteen for fylkeskommunale saker.*

**Sak 33 Fiskeripolitikk**

Stadig flere kvoter blir samlet på få hender, og fiskeryrket blir vanskeligere og vanskeligere å komme inn i. Finnmark Arbeiderparti vil derfor ha et kvotesystem som gjør fiskeriyrket attraktivt, og som gjør at flere klarer å komme seg inn i yrket. Da må det både bli enklere for kystflåten å få tak i kvoter, og enklere å selge kvoter tilbake til staten.

Ungdomsfiskeordningen er en av fiskerinærings beste rekrutteringsarenaer og er en populær ordning i mange kommuner. Finnmark Arbeiderparti vil at de statlige tilskuddene skal økes, slik at flere kommuner, og flere ungdommer, får muligheten til å delta i ordningen.

Finnmark Arbeiderparti ønsker også at fiskerihavnene våre skal styrkes. Gode fiskerihavner skaper både en mer effektiv fiskerinæring, men også en tryggere hverdag for alle fiskere.

**Finnmark Arbeiderparti vil:**

● Gi kystflåten bedre tilgang på kvoter

● Gi mulighet for å selge kvoter tilbake til staten

● Styrke ungdomsfiskeordningen

● Jobbe for å utvikle bedre og tryggere fiskerihavner

*Forslag til vedtak: Oversendes til redaksjonskomiteen.*

**Sak 34 Større fokus på psykisk helse i skolen**

Forskning viser at stadig flere barn og unge sliter med psykiske helseplager i Norge. Selvmordstallene i Norge er også på sitt høyeste på over 30 år. Skal man klare å snu denne negative utviklingen, må man rette et større fokus på psykisk helse. Skolen er en stor del av barn og unges hverdag, og kan påvirke elevenes psykiske helse både positivt og negativt. Derfor er det nødvendig at man lærer mer om psykisk helse på skolen. Det forutsetter også at lærerne gis den nødvendige kompetansen for å klare dette.

**Finnmark Arbeiderparti vil:**

● At psykisk helse skal være et større tema i Finnmarksskolen

● At alle lærere kurses i psykisk helse

*Forslag til vedtak: Støttes og oversendes til kunnskapsministeren og utdanning- og forskningsfraksjonen på Stortinget.*

**Saker fra Båtsfjord**

**Sak 35 Flyruteendringer 2024 for kystkommunene**

Det jobbes nå i Samferdselsdepartementet med nye flyruter som skal være gjeldene fra våren 2024.

Sist man la om flyrutene forsvant lørdagsflyene og la med det store begrensinger på Finnmarkingenes reisemuligheter, blant annet for å kunne delta på arrangementer i helgene og selv kunne arrangere stevner, konferanser og møter i helgene.

Det snakkes nå om endrede flyruter som skal forverre kystkommunenes kommunikasjon med vårt viktigste fly knutepunkt Tromsø, samt Kirkenes. Det ligger også an til å redusere våre forbindelser med utdanningsstedet Honningsvåg som er viktig for ungdommene på videregående skole.

Skal vi sikre næringsliv og innbyggerne gode kommunikasjoner og forutsetninger, så er ett variert og godt gjennomtenkt rutetilbudet svært viktig for å få dette til. Dette er også påpekt i innspill av NHO Arktis og LO Troms og Finnmark

Finnmark Arbeiderparti håper at man derfor sikrer kystkommunenes kommunikasjon med Tromsø og Kirkenes, i form av «melkeruter» langs kysten, og ruter midt på dagen som korresponderer med flyavganger sørover fra Tromsø og Kirkenes.

Se en sak om dette hær: [Loppa, FOT-ruter | Slakter flytilbudet i helgene (ifinnmark.no)](https://www.ifinnmark.no/slakter-flytilbudet-i-helgene/s/5-81-1900374)

*Forslag til vedtak: Ses i sammenheng med uttalelsen på FOT-rutene og oversendes redaksjonskomiteen.*

**Sak 36 Strandet grønn satsning på biogass**

Støtteordninger for biogass må på plass for å få til en verdikjede som er bærekraftig.

Siste uken av oktober kunne vi lese om Biogassanlegget til Renevo på Stord som må stenge for oppgraderinger, ett anlegg som ble bygget med 50 millioner i statsstøtte.

Eierne peker på at man må få støtteordninger for biogass som er lik i Sverige og Danmark for at ikke vi i Norge skal bli hengende etter i utviklingen

Se saken hær: [Nesten nytt biogassanlegg på Stord stenger – NRK Vestland](https://www.nrk.no/vestland/nesten-nytt-biogassanlegg-pa-stord-stenger-1.16610050)

I august kunne man lese om Litra Gass om skulle gå fra diesel til biogass lastebiler, men måtte fortsette med diesel på grunn av det de mener er uklare satsninger fra regjeringen.

Se saken hær: [Går frå biogass tilbake til diesel – NRK Norge – Oversikt over nyheter fra ulike deler av landet](https://www.nrk.no/norge/gar-fra-biogass-tilbake-til-diesel-1.16506989)

I oktober var også konkursen ett faktum for Liholmen Biogass AS i Båtsfjord. De sliter også med investerings- og utviklingsvilje for å få anlegget opp å gå tilfredsstillende. I likhet med anlegget til Renevo på Stord.

Se saken hær: [Båtsfjord, Økonomi og næringsliv | Roald kaster inn håndkleet: – Jeg gidder ikke mer (ifinnmark.no)](https://www.ifinnmark.no/roald-kaster-inn-handkleet-jeg-gidder-ikke-mer/s/5-81-1897169)

Finnmark Arbeiderparti ønsker straks noen klarere støtteordninger for å sikre at også anlegg i Norge kommer opp å gå, slik at vi henger med i utviklingen av biogass der våre naboland allerede har sine fortrinn.

*Forslag til vedtak: Støttes og oversendes til olje- og energiminister og olje- og energifraksjonen på Stortinget.*

**Saker fra Måsøy**

**Sak 37 Kollektivtilbud**

Måsøy Arbeiderparti reagerer sterkt og negativt på de nye bussrutene, og spesielt på den reduserte passasjerkapasiteten på rute 207 Havøysund - Olderfjord.

Når passasjerer mister både flyreiser og sykehustimer på grunn av at det ikke er plass til alle passasjerene, bidrar ikke dette til hverken bo- eller besøkslyst i vår kommune.

Når vi i tillegg har fått problemer med forsendelse av livsnødvendige medisiner, bidrar heller ikke dette til trygghet hos folk.

I lang tid har vi vært "avspist" med taxi for buss, og tilfeldige minibusser uten tilstrekkelig kapasitet verken for passasjerer eller bagasje/gods.

Når man har forsøkt å belyse dette har man blitt møtt med en holdning som vi ikke vil være bekjent av i vårt parti. "Problemet er at man ikke klarer å rekruttere sjåfører". Dette er vel strengt tatt operatørens problem.

Kollektivtilbudet hos oss har vært en brannfakkel for våre lokale politikere, og uansett hvor mye man har forsøkt å melde fra om dette har vi blitt møtt med skuldertrekk og "vi håper det blir bedre når de nye kontraktene starter 1. oktober 2023.

Uansett hvordan man snur og vender på det, så er det kapasiteten med 16 seters buss som er problemet. Vi har lang vei til Olderfjord, og kanskje den mest værharde strekningen, som igjen kan føre til uforutsette ting og forsinkelser. De eldre er bekymret for at det ikke er toalett på bussen, skoleelever er bekymret for at det ikke er plass til dem på bussen, og næringsaktører er bekymret for at de ikke får sine varer frem.

Hurdalsplattformen, som vi skal levere på, sier mange fine ting om kollektivtilbud, men vi føler at vi ikke er en del av dette:

- Økt fremkommelighet og bedre sikkerhet skal ligge til grunn for vår samferdselspolitikk, slik at folk og varer kommer raskt og trygt frem.

- Det offentlige må sørge for god infrastruktur som skaper levende lokalmiljøer og legger grunnlaget for lønnsomme arbeidsplasser i hele Norge.

- Regjeringen vil ha et godt utbygd kollektivnett i hele landet.

- Utvikle nye og forbedrede modeller for kollektivtilbud i områder med spredt bosetting.

Måsøy Arbeiderparti krever at det jobbes politisk i fylkeskommunen for å rette opp i kollektivtilbudet, og sørge for at det også på rute 207 settes inn stor langrutebuss med toalett, samt sørge for at busse og båter korresponderer og gjør det mulig å reise også til og fra øyene i vår kommune. Bare på den måten kan man snakke om distriktspolitikk, og sørge for at Hurdalsplattformen ikke bare er ord på et papir.

*Forslag til vedtak: Oversendes redaksjonskomiteen for fylkeskommunale saker.*

**Sak 38 Samfunnsmessige konsekvensutredninger av de mange investeringer som nå gjøres på Østlandet og at det settes inn betydelige midler for tiltak som en motkonjunktur for folkevandringen mot sør.**

Selv om flere kommuner i Finnmark opplever befolkningsvekst i siste del av 2022 og at folketallet totalt i Norge vokste med 34000 i hele 2022, så var nedgangen i Nord Norge samtidig på nesten 600 innbyggere. Også i Måsøy kommune opplevde vi etter våre forhold en betydelig nedgang i 2022.

Måsøy AP ser med stor bekymring på denne utviklingen. Selv om Nord Troms og Finnmark er omfattet av tiltakspakker gjennom tiltakssonen og nye tiltak innføres, synes ikke slike «pakker» å ha sin virkning for å stoppe befolkningsvandringen fra nord til sør.

Måsøy Ap har merket seg at flere kommuner på Østlandet planlegger boligbygging med nærmere 100 000 boliger for på den måten å ta imot den befolkningsveksten som kommer. Store utbyggingsprosjekter som bla den mye omtalte Follobanen til 37 milliarder gjør det mulig for de nærliggende kommuner å planlegge slik.

Måsøy Ap er veldig urolig for at denne utviklingen som mest sannsynlig kommer til å tappe distriktene i hele landet for innbyggere. For hvor skal kommunene på Østlandet ellers hente innbyggere for å få fylt opp sin ambisiøse befolkningsvekst?

Follobanen alene kostet 37 milliarder kroner. I tillegg investeres det flere milliarder i utbygging/forbedring av veinettet til/fra hovedstaden.

Måsøy Ap mener derfor det er berettiget krav at Staten tilfører distriktene og utkantkommuner betydelige midler for å

- utbedre å styrke våre fylkesveier som skal være samferdselsårer for den verdiskaping distriktene bidrar med til nasjonen. Sjømatnæringa er tross alt nasjonens nest største næring.

- fornye infrastrukturtiltak som skoler, barnehager, kulturbygg, og fritidsanlegg for å skape bolyst og trivsel.

- få ned flyprisene slik at familier har råd til å bruke dette som et naturlig transportmiddel.

- gi distriktene en sikker og både nødnettdekning og mobildekning. Det er et faktum at flere områder i vår kommune der det skjer ferdsel ikke har slik dekning.

- iverksette og bygge ut samferdselstiltak slik at befolkningen også i distriktene får kort og trygg ferdsel når man skal ut på reise eller skal transportere varer og tjenester.

Det synes ikke som om at «tiltakspakker» gjennom tiltaksregionen og at nye slike «pakker» som til eksempel gratis barnehage mv. er nok til å stoppe fraflyttingen fra våre distriktskommuner nord.

**Måsøy Ap krever derfor at det utføres samfunnsmessige konsekvensutredninger av de mange investeringer som nå gjøres på Østlandet og at det settes inn betydelige midler for tiltak som en motkonjunktur for folkevandringen mot sør.**

*Forslag til vedtak: Støttes og oversendes redaksjonskomiteen.*

**Saker fra Tana**

**Sak 39 Arbeidsmiljølovens paragraf 12-8**

Tana Arbeiderparti ønsker å fremme forslag om en endring i arbeidsmiljølovens §12-8, ammefri.

**Vi fremmer forslag om at ordlyden i andre ledd blir som følger, «(2) Kvinne som har ammefri etter første ledd, har i barnets første to leveår rett til lønn inntil to timer på arbeidsdager med avtalt arbeidstid sju timer eller mer.»**

*Vi ønsker at Finnmark arbeiderparti stiller seg bak dette forslaget.*

Vi ønsker å øke retten fra barnets første leveår til barnets første to leveår. Dette er ett ledd av mange for å sette økt fokus på kvinnehelse. Men det må presiseres at dette ikke er en tvungen løsning men en mulighet for de kvinner som ønsker å amme utover barnets første leveår.

Fødselstallene er på nedadgående trend og flere tiltak er satt i verk for å stimulere til økt barnefødsler, blant annet gratis barnehage i tiltakssonen. Vårt forslag vil da bli en del av rekke tiltak som må til for å stimulere til økt barnefødsler. Denne endringen viser og vår satsing på kvinnehelse, hvor flere studier viser at amming har en positiv effekt på helsen til både mor og barn.

Det finnes mange gode grunner til at denne permisjonstiden kan økes,

- Helsedirektoratet anbefaler amming det hele første året, gjerne lengre.

- WHO anbefaler amming i to år. Det samme gjelder UNICEF og AAP (amerikansk

barnelegeforening).

- Amming er folkehelse, et at av de viktigste folkehelsetiltakene i verden

- Morsmelk tilpasses til barnets alder og eventuelle infeksjoner, melk er ikke bare melk.

Mor:

- Bidrar til å redusere risikoen for ulike typer kreft, diabetes type 2 og hjerte- og

karsykdommer.

- Brystkreft, eggstokkreft, livmorkreft, endometriekreft

o Amming kunne reddet 20000 kvinner som dør av brystkreft hvert år! Risikoen for å få

brystkreft blir lavere for hvert år du ammer. (4224 kvinner i Norge fikk brystkreft i

2022).

- Redusert risiko for osteoporose (benskjørhet)

- Redusert risiko for revmatologiske sykdommer

- Dette gjelder mens du ammer og senere i livet, fordel å amme lenge og mye.

- Forebygge psykisk uhelse pga. utskillelse av hormoner (oxytocin og prolaktin), MEN

problemer med amming kan øke mors risiko for depressive symptomer

Barn:

- Morsmelk er laget slik at den er perfekt for menneskebarn. Morsmelk inneholder

næringsstoffer og mange spesialiserte stoffer, som hormoner, vekstfaktorer, stamceller og

immunstoffer. Disse stoffene bidrar til å beskytte barnet mot infeksjoner, utvikle og modne

immunsystemet og sentralnervesystemet.

- Forebygge infeksjoner i mage- og tarm, nedre luftveier og øre

- Forebygger overvekt, diabetes type 1 og 2, trolig noen kreftformer

- Forebygger krybbedød

- Reduserer risiko for inflammatorisk tarmsykdom.

- Morsmelk inneholder stoffer som er positive for barnets søvn

- Morsmelk bidrar til god helse for barnet nå og senere i livet.

Ammepermisjonen har i flere tariffer vært fastsatt til to år, men er hos blant annet KS satt ned til 1 år. Vi ønsker å få lovfestet denne retten forankret i arbeidsmiljølovens §12-8.

*Forslag til vedtak: Intensjonen støttes og oversendes til programkomiteen og …….*

**Sak 40 Helsetilbud i Finnmark**

Finnmark Arbeiderparti vil uttrykke bekymring angående Helse Nord sin pågående omstillingsprosess. Helse Nord har slått fast at målsettingen er "en overgang fra sårbare til mer robuste og fleksible enheter og fagmiljøer i alle deler av virksomheten." Finnmark Ap leser denne erklæringen som en betydelig sentralisering av sykehustjenester i Nord-Norge, noe som har vekket dyp bekymring og protester over hele landsdelen.

Omstilling og videreutvikling av spesialisthelsetilbudet i Nord-Norge er nødvendig for å få et bedre tilbud til innbyggerne, men vi mener at det ikke kun er kostnader som bør legge premiss for omstillingen. Nord-Norge har særlige forhold det ikke blir tatt hensyn til, som lange reiseavstander, lang reisetid, utfordrende værforhold og et tynt befolkningsgrunnlag sammenlignet med resten av landet. Dette utfordrer akuttberedskapen, og dette gir Helse Nord utfordringer med å levere likeverdige helsetjenester til hele befolkningen i landsdelen. Staten må sørge for en finansiering av spesialisthelsetjenestene som ikke svekker den desentraliserte strukturen.

Det ligger til grunn at hele strukturen i Helse Nord ligger på blokka for nedleggelse, derfor ønsker vi å fronte også en styrking rundt psykisk helse i hele fylket.

Regjeringen har i forslag til statsbudsjett økt bevilgninger til 360 millioner kroner. 250 millioner kroner for å bidra til at flere skal oppleve god psykisk helse og livskvalitet. I tillegg foreslås det at 110 millioner av økte midler til sykehusene skal settes av til å styrke døgnbehandlingen innen psykisk helsevern, med særlig vekt på barn og unge og de med alvorlige lidelser.

Derfor anser vi det som uaktuelt å legge ned allerede godt etablerte praksiser innenfor psykisk helse og rus. Vi trenger tilbudene der folk bor. En evt. omorganisering vil ikke sikre fagfolk andre, sentraliserte steder. Flere enheter har også et sterkt samisk kompetansemiljø, som det er viktig å hensynta og bevare.

For å beholde kompetente fagfolk i jobb, så må lønna avspeile det faktiske ansvar og utdanning. Vi har fortsatt ikke oppnådd likelønn for likt arbeid når det gjelder kjønn. Det er et faktum at det jobber flest kvinner innenfor helse og det er et faktum at sykepleier er et av de aller tyngste yrkene, med både fysiske og psykiske belastninger. Sosialarbeidere som en felles betegnelse for fagfolk innenfor rus og psykiatri opplever stort krysspress i forhold til krav dokumentasjon/kontroll og redusert grad av profesjonell skjønnsutøvelse.

Et annet poeng er at det finnes fagfolk som har valgt å tre ut av sin profesjon, dette må tas på alvor. 76 prosent av alle med sykepleierutdanning var sysselsatt i november 2022. Av de 113 400 sysselsatte sykepleierne var 15 prosent i jobb utenfor helse- og sosialtjenestene. Sykepleiere hadde betydelig høyere gjennomsnittlig månedslønn i de fleste andre næringer enn innen helse og sosial og undervisning.

Vi forstår at Helse Nord er i en vanskelig situasjon både økonomisk og når det gjelder bemanning.

Tiltak Helse Nord bør vurdere er derfor styrkede tiltak for å beholde helsepersonell, som lønn, mindre arbeidspress og tilrettelegging. Andre tiltak er mer styring av helsetilbudet med tanke på å unngå unødvendige reiser. Helse Nord bruker i dag mye penger på pasientreiser, og dette bør en se nærmere på om en kan unngå. Dette vil være bra for både pasient og økonomi.

En stor utfordring i Helse Nord er kostnader til drift og nedbetaling av bygg. I Finnmark har man nye bygg som påløper store kapitalkostnader. Dette illustrerer at det er varierte og krevende økonomiske utfordringer i Helse Nord som må håndteres og møtes på en måte som gjør at muligheter for å levere likeverdige helsetjenester ikke svekkes. Finnmark Ap mener derfor at regjeringen må gå inn med direkte støtte til dekking av kapitalkostnader, slik at slike helt nødvendige investeringer i bygg ikke går på bekostning av innholdet i helsetjenestene.

*Forslag til vedtak: Ses i sammenheng med uttalelse om Helse Nord og oversendes redaksjonskomiteen.*

**Sak 41 Natur og klimakrise – fremtidens energipolitikk**

For Finnmark AP er natur og klima rammen rundt all politikk. Vi vil ha en rettferdig klimapolitikk som skaper arbeidsplasser og samtidig kutter utslipp. Vi står nå oppe i en naturkrise og det er viktig at de valgene vi gjør med hensyn til arealbruk også står seg for fremtiden.

Derfor ønsker vi at det settes i gang en åpen, bred og inkluderende prosess med å utarbeide fremtidens energipolitikk for hele landet. Norge er et lite land og det hjelper lite å teppelegge våre landområder med vindkraftverk når Europa samtidig fyrer i gang sine kullkraftverk. Vi trenger en helhetlig energipolitikk som er forankret politisk i hele landet og det arbeidet må settes i gang nå.

Det kan være at kjernekraft vil inngå i framtidens energi-mix, men det vet vi ikke før vi har hatt en skikkelig, kunnskapsbasert og lokalt forankret prosess i hele landet. Tilgang på billig energi har vært et at de viktigste konkurransefortrinnene til norsk industri til nå, den energipolitikken som har vært ført de siste årene har ført til en usikkerhet og en ustabil situasjon for industriarbeidsplassene i tillegg til at husstandene sør for Trondheim har fått en merkbar økonomisk belastning.

*Forslag til vedtak: Oversendes til redaksjonskomite.*

**Sak 42 Forvaltning av villfiskbestandene og fjordene i Finnmark**

Finnmark Ap forventer at forvaltningen av fjordområdene nord for Tromsø ivaretar villfiskens leveområder på en slik måte at de ikke forringes ytterligere, men heller restaureres til det bedre. Oppdrettsnæringen er en viktig næring for Finnmark og Norge med tanke på inntekter og arbeidsplasser, men utviklingen i denne næringen kan ikke gå på bekostning av de ville fiskeartenes leveområder.

For at både villfisknæringen og oppdrettsnæringen skal kunne utvikle seg og være bærekraftige fremtidsnæringer må det stilles krav til oppdrettsnæringa om at hverken avfall, for-rester, lakselus, rømt oppdrettsfisk eller sykdom fra oppdrettsfisk skal kunne påvirke villfiskens økosystemer på noe måte.

Villaksen er rødlistet og det hjelper ikke bare med tiltak i elvesystemene om vi skal berge den. Både fjorder og havområder bør forvaltes på en slik måte at leveområdene forbedres slik at de ville laksestammene kan styrke seg.

I Finnmark har vi i generasjoner kunnet høste av vill torsk, hyse, sei, flyndre, reke, laks og kveite fordi disse har levd i friske økosystemer. Vi skylder de fremtidige generasjoner å forvalte våre natur- og havområder på en slik måte at også de kan høste mat av bærekraftige populasjoner av fisk.

Finnmark Ap forventer at arbeidet for at kravet til null lakselus, null rømming, og null sykdom i oppdrettsnæringa prioriteres.

*Forslag til vedtak: Oversendes redaksjonskomiteen.*

**Saker fra Loppa**

**Sak 43 Tilfredsstillende bussrutetilbud i fylket**

1.oktober ble bussrutetilbudet i Finnmark fornyet. Det skulle bli enklere å reise! Det er mange eksempler på at det nye busstilbudet ***ikke*** har gjort det enklere å reise og at rutetilbudet har blitt dårligere.

Eksempel fra Loppa er at borteboere som skal reise tilbake til Alta på søndager nå har disse alternativer:

* De kan reise søndags morgen kl 8.50 (denne rekker ikke de som bor ut i Loppa-distriktet)
* Buss kl 16.20, med ventetid på 4 timer Langfjordbotn UTEN fasiliteter som venterom.
* Hurtigbåt kl 16.50. Framme i Alta kl 22.24. Da må de i tillegg finne skyss fra hurtigbåtkaia til hyblene sine.

I Finnmark Arbeiderpartis fylkesprogram for 2023-2027 står det følgende:

*"Kollektivtransporten sørger for å frakte folk rundt i fylket, og er avgjørende for å knytte sammen veiløse samfunn med storsamfunnet. Finnmark skal være et fylke som tør å satse på et godt kollektivtilbud for unge, som gjør fylket til et attraktivt sted å bo. Ditt bosted skal ikke være et uoverkommelig hinder for å møte familie og venner, eller for å delta aktivt i samfunnet."*

Overnevnte eksempel er fra Loppa, men det er mange lignende tilfeller rundt omkring i Finnmark. Vi er forespeilet et nytt og bedre tilbud, men vi opplever det ikke slik. Vi krever tiltak og justeringer som innfrir lovnadene om et nytt og **bedre** tilbud.

*Forslag til vedtak: Oversendes redaksjonskomiteen for fylkeskommunale saker.*

**Sak 44 Veiløse samfunn - Ferge og hurtigbåttilbud**

På veiløse plasser er båt det eneste transportalternativ. Forutsetningen for å leve og å drive næring i veiløse samfunn er et godt samferdselstilbud. Dette gjelder både antall avganger, type og størrelse på materiell og tid til det blir satt inn reservefartøy ved feil.

I Loppa er hurtigbåten i realiteten en forutsetning for personbefordring og for næringsliv. All gods- og varetransport utføres med hurtigbåt. Eksempelvis vil det å kunne få varer til matvarebutikk i distriktet kun en gang i uka, skape store utfordringer både for butikkene og innbyggerne.

Turistrelatert virksomhet er i sterk framdrift i Loppa. Denne virksomheten vil ikke kunne drives og utvikles dersom mindre båter med sterkt redusert kapasitet skal betjene de veiløse plassene i Loppa.

Om det blir satt inn mindre ferger vil det få store konsekvenser og skape uforutsigbarhet for befolkningen, men også skape store problemer for fiskeindustrien i distriktet. Dette må vi unngå!

Hvis vi virkelig ønsker levende distrikter og bosetting i hele fylket, må vi jobbe hardt for et godt ferge- og rutebåttilbud, og ikke de stadige kutt vi ser komme.

*Forslag til vedtak: Oversendes redaksjonskomiteen for fylkeskommunale saker.*

**Sak 45 LOSA (eller lignende modell) bør kunne tilbys alle kommuner der ungdommene må flytte for å gå på vgs**

LOSA- er god distriktspolitikk! Intensjonen, at ungdommene skal få bo hjemme ett skoleår ekstra, gir store fordeler, ikke bare for ungdommen selv og familien, men også for lokalsamfunnet.

I en tid vi sliter med å beholde ungdommene våre, særlig i distriktskommuner, kan LOSA- eller lignende modeller være et godt tiltak. Ungdommene får yrkespraksis i lokale bedrifter- noe som kan bringe ungdommen tilbake til kommunen etter endt utdanning.

Det er ikke alle foreldre som er vant til eller syns det e greit å sende ungdommene sine ut i verden som 15-16-åringer samt at det er store utgifter for en familie når ungdommene går på vgs og bor på hybel. Derfor velger familier å heller å flytte med. Dette har vi opplevd i Loppa. Med LOSA-tilbud kan dette forhindres.

Det er kjent at dagens organisering av LOSA ikke er i tråd med nye opplæringsloven, men det må jobbes for å finne en modell som er innenfor lovverket slik at tilbudet kan videreføres etter dette skoleåret.

LOSA har forhindret frafall, forhindret at ungdom må å flytte hjemmefra og styrket samarbeidet mellom skole, næringsliv og kommune.

LOSA eller lignende modeller bør tilbys i alle kommuner der ungdommer må flytte for å gå på vgs. Er søkertallet lavt må man kunne samarbeide med nabokommuner

*Forslag til vedtak: Oversendes redaksjonskomiteen for fylkeskommunale saker.*

**Sak fra Alta**

**Sak 46 Treffsikre tiltak for å redusere barnefattigdom - også i Finnmark**

Nesten 115 000, eller 1 av 10, barn i Norge vokser opp i fattigdom, og det gjelder også barn i våre hjemkommuner. Tallene er fra 2021, og det er ingen grunn til å tro at dette har bedret seg med dagens utfordrende økonomiske situasjon. Dette er urettferdig og et brudd på barns rettigheter.

Fattigdom blant barn handler om mulighet til å delta på lik linje med andre barn. Det er ofte forbundet med skam, og barn blir satt i situasjoner hvor de må lage seg unnskyldninger for hvorfor de ikke kan bli med på kino, delta på turneringer, gå i bursdag eller ta imot besøk. I tillegg er det andre følger av å leve i fattigdom. Forskning viser til at langt flere barn som vokser opp i fattigdom, har dårligere psykisk og fysisk helse enn andre barn. Barn som vokser opp i fattigdom er et offentlig ansvar. Det å bekjempe fattigdom krever innsats og målrettede arbeid, helt fra statsbudsjett til gode og treffsikre tiltak i kommunene.

Barne-, ungdoms- og familiedirektoratet (Bufdir) deler i 2024 ut over 300 millioner kroner gjennom tilskuddsordninger til kommuner, frivillige lag og organisasjoner, for at de blant annet skal tilby fritidsaktiviteter og ferietilbud. Slike tilskuddsordninger er svært viktige for inkludering av alle barn og unge. Men det er en utfordring at mange av disse ordningene ikke motvirker fattigdom. Ifølge Ekspertgruppen om barn i fattige familier, som leverte sin rapport høsten 2023, er det de universelle ytelsene som i størst grad motvirker fattigdom. De oppleves i tillegg som minst stigmatiserende av barna selv.

Dette forutsetter imidlertid at disse ytelsene øker i takt med prisnivået ellers i samfunnet, f.eks ved å prisjustere barnetrygden.
Utviklingen i nivå på barnetrygden går for sakte. I statsbudsjettet for 2024, er det flere gode tiltak som retter seg mot barnefamilier. De vil alene gi bedre økonomi, spesielt til de med små barn. Men – det er ingen økning i barnetrygden, noe som ville vært et viktig tiltak for barn og unge i utfordrende økonomiske tider.
Hurdalsplattformen legger vekt på at universelle velferdstilbudet til barn og unge skal styrkes, for å sikre frihet til alle slags familier og redusere forskjellene i samfunnet. Vi vet at foreldre i hovedsak prioriterer barna sine høyt. Derfor vil økonomiske tilskudd til familiene, som sosialhjelpssatser og barnetrygd, komme barna til gode.

Vi som kommunepolitikere må løfte barnefattigdom høyt opp på den politiske dagsorden. Som kommunepolitikere tar vi ansvar, men det er dessverre ikke nok.
Finnmark Arbeiderparti ber vår regjering i større grad følge opp formuleringen i Hurdalsplattformen.

Vi lever i en dyrtid – konsekvensen er dessverre slik at det rammer de fattigste familiene ennå hardere. Regjeringen må være tydeligere og bidra med enda flere treffsikre tiltak for å redusere barnefattigdom i Norge. Vi må følge opp med handling basert på rådene som flere ekspertutvalg har kommet med.

Arbeiderpartiet skal og må bidra til å utjevne forskjeller for folk flest!

*Forslag til vedtak: Oversendes redaksjonskomite.*